PROJEKTS

**Latvijas Republikas Saeima**

**Sociālo un darba lietu komisijai**

*Par Koncepciju par izdienas pensiju piešķiršanu*

 Cien. Barčas kundze!

 Ministru kabinets 2016.gada 31.maija sēdē izskatīja Sociālo un darba lietu komisijas 2016.gada 5.maija vēstuli Nr.142.9/9-33-12/16 jautājumā par Koncepcijas par izdienas pensiju piešķiršanu aktualizēšanu un izskatīšanu Ministru kabinetā un sniedz šādu atbildi.

 Tā kā izdienas pensiju jautājums skar vairāku ministriju un iestāžu kompetenci, Ministru kabinets lūdza attiecīgajām ministrijām un iestādēm sniegt viedokli par Koncepcijas par izdienas pensiju piešķiršanu aktualizēšanu un iespējamo izskatīšanu Ministru kabinetā.

Atgādinām, ka Labklājības ministrija sadarbībā ar iesaistītajām ministrijām un institūcijām izstrādāja Koncepciju par izdienas pensiju piešķiršanu, kas paredzēja pilnveidot izdienas pensiju sistēmu, pārskatot pensiju piešķiršanas, aprēķināšanas un izmaksas kritērijus (29.08.2013. VSS protokols Nr. 34, 14.§). Koncepcija 2013.gada 23.oktobrī tika iesniegta Valsts kancelejā izskatīšanai Ministru kabinetā. Ņemot vērā, ka atbilstoši Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 33.punktam Ministru kabineta locekļa maiņas gadījumā ministrija iesniedz Valsts kancelejā jaunā Ministru kabineta locekļu parakstītu informāciju par tiem iepriekšējā Ministru kabineta locekļa noteiktā kārtībā Ministru kabinetā iesniegtajiem plānošanas dokumentu projektiem, informatīvajiem ziņojumiem un tiesību aktu projektiem, kuru virzība ir zaudējusi aktualitāti, Koncepcijas par izdienas pensiju piešķiršanu projekts tika atsaukts no aprites un tālākai izskatīšanai netika virzīts.

 Vēršam uzmanību, ka lielākā daļa ministriju un iestāžu (Aizsardzības ministrija, Ārlietu ministrija, Kultūras ministrija, Veselības ministrija, Augstākā Tiesa, Satversmes aizsardzības birojs, Militārās izlūkošanas un drošības dienests, Korupcijas novēršanas un apkarošanas birojs, Ģenerālprokuratūra) uzskata, ka nebūtu nepieciešama Koncepcijas aktualizēšana, norādot, ka atsevišķas identificētās problēmas ir iespējams risināt jau šobrīd un arī ir tikušas risinātas bez Koncepcijas virzības.

Ņemot vērā katras iestādes specifiku, katrai iestādei ir iespēja veikt izmaiņas normatīvajos aktos, kuras tās uzskata par nepieciešamām, vienlaikus tās Ministru kabineta noteiktajā kārtībā saskaņojot ar Labklājības ministriju. Tāpat budžeta izstrādes gaitā katrai nozarei atbilstoši demogrāfiskajām izmaiņām nākotnē un vispārējā pensionēšanās vecuma pieaugumam būtu jāvērtē tiesību uz izdienas pensijām piešķiršanas un izmaksas kritēriji, t.sk. izdienas pensijas piešķiršanai nepieciešamais vecums un izdienas stāžs.

Ministru prezidents M.Kučinskis

Iesniedzējs: labklājības ministrs J.Reirs